文南朱使君葬其故人鈐兵李侯士大夫高其風義作詩美之亦賦一首
作者：李流謙
朝代：宋

paragraphs: 翻手爲雲覆手雨，自昔嘗聞少陵語。
年來雅道更蕭颯，反眼朋游成越楚。
便當續草絕交論，誰與重尋懷舊賦。
一洗衰風振頹敗，我爲使君高此舉。
故人流落死未葬，藁殯蕭蕭泣行路。
破棺露骨沙草秋，紙錢號風白日暮。
傷心重念百年交，洒涕親營一抔土。
送喪不煩司隸傳，擇地當鄰烈士墓。
龜趺大字日星煥，馬鬣新封鬼神護。
恩流枯胔河海深，氣激頑夫金石沮。
漬綿高義古所尚，掛劍初心吾敢負。
張陳未死已相賊，笑彼安能保身後。
九原可作定慨然，想見沾衿淚如注。
清溝突起驚創見，繡被吹來自何許。
區區論報未足道，此段徒能戲兒女。
滄溟可涸山可磨，我詩自可傳千古。